****

**BRODSKO - POSAVSKA ŽUPANIJA**

**UPUTE ZA PRIJAVITELJE**

**za dodjelu potpora male vrijednosti u poljoprivredi za nabavku mehanizacije, strojeva i opreme za primarnu poljoprivrednu proizvodnju na području Brodsko-posavske županije za 2023. godinu**

Rok za dostavu prijava: **do iskorištenja sredstava** ili najkasnije do

15. studenog 2023. godine

1. **UVOD**

Ove upute izrađene su temeljem Javnog poziva za dodjelu potpora temeljem **″Programa potpora male vrijednosti u poljoprivredi na području Brodsko-posavske županije za razdoblje 2021. – 2027. godine“** (u daljnjem tekstu: Program) za:

* MJERU 1.9. Potpora za nabavku mehanizacije, strojeva i opreme za primarnu poljoprivrednu proizvodnju

1. **CILJ**

Cilj Javnog poziva je održati postojeću i povećati razinu u stočarskoj proizvodnji na obiteljskim poljoprivrednim gospodarstvima na području Brodsko-posavske županije.

1. **KORISNICI POTPORA - PRIHVATLJIVI PRIJAVITELJI**

Za de minimis potpore sukladno Uredbi 1408/2013 i 2019/316 mogu biti fizičke i pravne osobe upisane u Upisnik poljoprivrednika ili u Upisnik obiteljskih poljoprivrednih gospodarstava, a koji imaju evidentirane poljoprivredne površine u ARKOD sustavu sa prebivalištem i sjedištem i poljoprivrednom proizvodnjom (poljoprivredno zemljište, stoka, gospodarski objekti i sl.) na području Brodsko-posavske županije, te poljoprivredna gospodarstva sa sjedištem u Brodsko-posavskoj županiji i poljoprivrednom proizvodnjom izvan područja Brodsko-posavske županije, a koja zadovoljavaju kriterije propisane za pojedine aktivnosti.

Poljoprivredno gospodarstvo obuhvaća sljedeće subjekte u poljoprivrednoj proizvodnji: obiteljska poljoprivredna gospodarstva, samoopskrbna poljoprivredna gospodarstva (SOPG), obrte, trgovačka društva, proizvođačke organizacije, udruge i zadruge registrirane za obavljanje poljoprivredne djelatnosti.

Specifični uvjeti prihvatljivosti korisnika su:

* „profesionalni poljoprivrednik“ je korisnik koji je, ako je fizička osoba, upisan u Registar poreznih obveznika po osnovi poljoprivrede i obveznik plaćanja doprinosa za zdravstveno i mirovinsko osiguranje, odnosno ako je pravna osoba, ima najmanje jednog zaposlenika prema satima rada u godišnjem financijskom izvještaju poduzetnika za zadnje odobreno računovodstveno razdoblje
* „ekološki poljoprivrednik“ je korisnik koji je upisan u Upisnik subjekata u ekološkoj proizvodnji i posjeduje Potvrdnicu o ekološkoj proizvodnji ili Potvrdnicu o proizvodnji u prijelaznom razdoblju za proizvodnju za koju traži potporu
* „mladi poljoprivrednik“ je korisnik koji zadovoljava uvjete „profesionalni poljoprivrednik“ i ako je fizička osoba, nije stariji od 40 godina (dan prije navršavanja 41 godine starosti) na dan podnošenja Zahtjeva za potporu, odnosno ako je pravna osoba - trgovačko društvo kod koje u trenutku podnošenja zahtjeva za potporu odgovorna osoba trgovačkog društva ispunjava uvjete mladog poljoprivrednika fizičke osobe, a ujedno je i vlasnik najmanje 50 % temeljnog kapitala trgovačkog društva i posjeduje odgovarajuća stručna znanja i vještine za bavljenje djelatnošću za koju traži potporu.

Za korisnike potpora male vrijednosti koji su u sustavu PDV-a troškovi PDV-a nisu prihvatljivi pri odobravanje potpore.

Svi priloženi računi moraju imati dokaz o izvršenom plaćanju.

Potpora se može ostvariti za nabavu nove mehanizacije, strojeva i opreme za primarnu poljoprivrednu proizvodnju, od ovlaštenih trgovačkih društava (trgovaca, distributera):

- u povrćarstvu, ratarstvu, voćarstvu, vinogradarstvu, ljekovitom bilju, uljaricama, stočarstvu, pčelarstvu i dr.

Potpora se odobrava za nabavu specijaliziranih malčera za voćarstvo i vinogradarstvo opremljenih sustavom za unutar rednu obradu.

1. **NAMJENA KORIŠTENJA POTPORA (prihvatljivi i neprihvatljivi troškovi)**

* Prihvatljivi troškovi su propisana ulaganja iz MJERE 1.9. Potpora za nabavku mehanizacije, strojeva i opreme za primarnu poljoprivrednu proizvodnju.
* Priznaju se i troškovi nastali prije objave Javnog poziva (troškovi nastali od 01.01.2023.)

**Neprihvatljivi troškovi su:**

* troškovi nastali prije 01.01.2023. godine;
* porez na dodanu vrijednost (osim za obiteljska poljoprivredna gospodarstva koji nisu u sustavu PDV-a);
* ostali troškovi nespomenuti kao prihvatljivi.

1. **IZNOS POTPORE I INTEZITET POTPORE**

Jedinični iznos potpore male vrijednosti predviđenih Programom po korisniku se odobrava:

* do 50% prihvatljivih troškova po računu, a najviše 1.327,23 eura po korisniku godišnje,
* do 50% ukupnih troškova po računu, a najviše 1.592,67 eura po korisniku godišnje za profesionalne i ekološke poljoprivrednike,
* do 70% ukupnih troškova po računu, a najviše 1.990,84 eura po korisniku godišnje za mlade poljoprivrednike

**Potpore male vrijednosti**

Potpore koje se dodjeljuju na temelju ovog Javnog poziva su potpore male vrijednosti sukladno Uredbi Komisije EU br. 1408/2013 od 18. prosinca 2013. o primjeni članaka 107. i 108. Ugovora o funkcioniranju EU na *de minimis* potpore (Službeni list Europske unije L352 od 24. prosinca 2013. godine) i Uredbe Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (dalje u tekstu: Uredba de minimis).

1. **POTREBNA DOKUMENTACIJA ZA OSTVARENJE POTPORE**

Potrebna dokumentacija za ostvarenje potpore za prihvatljive korisnike:

* dokaz o upisu u Upisnik poljoprivrednika / Upisnik obiteljskih poljoprivrednih gospodarstava ili Upisnik ekoloških proizvođača (preslika rješenja ili preslika prve stranice LIST A Zahtjeva za potporu od APPRRR u 2023. godini),
* preslike računa prihvatljivih troškova i dokaz o izvršenim plaćanjima, (bankovni izvod na kojem je vidljivo plaćanje priloženog računa)
* potvrdu Porezne uprave o nepostojanju duga na ime javnih davanja ne starija od 30 dana od dana podnošenja zahtjeva ili potvrdu Porezne uprave o postojanju duga na ime javnih davanja iz koje je razvidno da je odobrena obročna otplata duga ili odgoda naplate,
* preslika osobne iskaznice za podnositelja zahtjeva koji nije stariji od 40 godina,
* izjavu o dodijeljenim potporama male vrijednosti,
* izjava za podnositelje zahtjeva koji nisu u sustavu PDV-a,
* druge dokumente kojima se dokazuje opravdanost traženja potpore.

Propisani obrazac zahtjeva mora biti ispisan i potpisan od ovlaštene osobe.

1. **POSTUPAK PODNOŠENJA PRIJAVA**

Prijave se obrađuju te se o njima odlučuje redoslijedom zaprimanja. Odluku o dodijeli potpore donosi Župan na prijedlog Povjerenstva za potpore u poljoprivredi i ruralnom razvoju, koja se objavljuje na internetskim stranicama Županije najkasnije u roku 15 dana od dana njezinog donošenja.

S korisnikom potpore zaključuje se ugovor kojim se uređuju međusobna prava i obveze korisnika i Županije.

Prijava za dodjelu potpore s potrebnom dokumentacijom podnosi se poštom ili se osobno predaje u pisarnici Brodsko-posavske županije na adresu:

**Brodsko-posavska županija**

**Upravni odjel za gospodarstvo i poljoprivredu**

**Petra Krešimira IV 1, 35000 Slavonski Brod**

**(uz naznaku - Javni pozivza dodjelu potpora za nabavku mehanizacije, strojeva i opreme za primarnu poljoprivrednu proizvodnju na području Brodsko-posavske županije za 2023.)**

U trenutku iskorištenja raspoloživih sredstava Županija će obavijestiti javnost o obustavi zaprimanja prijava po ovom Javnom pozivu, odnosno Programu putem svoje službene stranice.

1. **UGOVARANJE, ROKOVI I NADZOR**

S korisnicima potpore iz ovog Programa zaključuje se Ugovor, a odobrena sredstva potpore isplaćuju se na IBAN korisnika potpore odnosno podnositelja prijave po potpisu Ugovora.

Potpora se smatra dodijeljenom s datumom potpisa Ugovora i u iznosu koji je naveden Ugovorom, bez obzira na moguće kasnije iskorištenje u manjem iznosu. Ugovorom se utvrđuju međusobna prava i obveze korisnika potpore i Brodsko-posavske županije.

Dostavljanjem dokumentacije na Javni poziv i potpisivanjem Ugovora o dodjeli potpore, korisnik potpore daje odobrenje Brodsko-posavskoj županiji da osnovne podatke o korisniku i odobrenoj potpori objavi na službenoj mrežnoj stranici Brodsko-posavske županije te u drugim izvještajima.

Korisnik potpore se obvezuje na namjensko korištenje sredstava potpore.

**Računi kojima se dokazuje namjensko korištenje sredstava potpore ne smiju se koristiti za pravdanje drugih potpora koje dodjeljuje Brodsko-posavska županija i ostali davatelji državnih potpora.**

Nadzor nad namjenskim korištenjem potpore provodi Upravni odjel za gospodarstvo i poljoprivredu Brodsko-posavske županije temeljem dokumentacije korisnika potpore, a po potrebi i kontrolom na licu mjesta.

Brodsko-posavska županija radi nadzora namjenskog korištenja sredstava potpore može neposredno kontaktirati sve pravne i fizičke osobe kojima je prema priloženoj dokumentaciji korisnik potpore isplatio novčana sredstva koja je dobio od Brodsko-posavske županije za financiranje aktivnosti iz Ugovora.

Ukoliko se utvrdi nenamjensko korištenje potpore, korisnik potpore u obvezi je nenamjenski utrošena sredstva uplatiti u Proračun Brodsko-posavske županije.

Ukoliko korisnik potpore u skladu s Javnim pozivom ostvari pravo na potporu na temelju dostavljene neistinite dokumentacije, suprotno uvjetima utvrđenim Javnim pozivom ili se utvrdi da je za istu namjenu primio potporu iz drugih izvora, dobivena sredstva uvećana za zakonsku zateznu kamatu koja se obračunava od dana primitka iznosa, mora vratiti u Proračun Brodsko-posavske županije te se isključuje iz dodjele potpore sljedeće godine.

**IX. OSTALE INFORMACIJE**

Sve potrebne informacije kao i obrasci i dokumenti u svezi ovog Javnog poziva mogu se dobiti u Upravnom odjelu za gospodarstvo i poljoprivredu Brodsko-posavske županije (ured 300), Petra Krešimira IV 1, Slavonski Brod, tel.035/216-263, e-mail: [djuric@bpz.hr](mailto:djuric@bpz.hr)

KLASA: 320-05/23-01/25

URBROJ: 2178-04-02/06-23-03

Slavonski Brod, 28. travnja 2023.